ดอลล์แข็งค่ารับข้อมูลจ้างงานสหรัฐฯแข็งแกร่ง
ดอลลาร์สหรัฐแข็งค่าเมื่อเทียบกับสกุลเงินหลักอื่นๆเมื่อคืนนี้ (8 ม.ค.) หลังสหรัฐเผยตัวเลขจ้างงานนอกภาคเกษตรพุ่งเกินคาดในเดือนธ.ค.
9 ม.ค. 2559

สำนักข่าวอินโฟเควสท์รายงานว่า ค่าเงินยูโร (8 ม.ค.) อ่อนค่าเมื่อเทียบดอลลาร์สหรัฐที่ระดับ 1.0902 ดอลลาร์สหรัฐ จาก 1.0925 ดอลลาร์สหรัฐ ขณะที่เงินปอนด์ลดลงแตะ 1.4522 ดอลลาร์สหรัฐ จากระดับ 1.4617 ดอลลาร์สหรัฐ ส่วนเงินดอลลาร์ออสเตรเลียอ่อนค่าลงแตะ 0.6984 ดอลลาร์สหรัฐ จาก 0.7001 ดอลลาร์สหรัฐ
เงินดอลลาร์สหรัฐแข็งค่าเมื่อเทียบเยนสู่ระดับ 117.67 เยน จาก 117.54 เยน และเพิ่มขึ้นเมื่อเทียบฟรังก์สวิสที่ 0.9955 ฟรังก์ จาก 0.9933 ฟรังก์ โดยดอลลาร์ได้รับปัจจัยหนุนจากข้อมูลเศรษฐกิจสหรัฐที่สดใส โดยกระทรวงแรงงานสหรัฐรายงานว่า ตัวเลขการจ้างงานนอกภาคเกษตรพุ่งขึ้น 292,000 ตำแหน่งในเดือนธ.ค. จากระดับ 252,000 ตำแหน่งในเดือนพ.ย. ขณะที่อัตราการว่างงานทรงตัวที่ระดับ 5.0% ซึ่งเป็นระดับต่ำสุดในรอบ 7 ปีครึ่ง
นอกจากนี้ กระทรวงแรงงานสหรัฐยังได้ทบทวนตัวเลขการจ้างงานในเดือนต.ค. โดยปรับเพิ่มขึ้นสู่ระดับ 307,000 ตำแหน่ง จากที่มีการรายงานก่อนหน้านี้ที่ 298,000 ตำแหน่ง และทบทวนตัวเลขการจ้างงานในเดือนพ.ย. โดยปรับเพิ่มขึ้นสู่ 252,000 ตำแหน่ง จากที่มีการรายงานก่อนหน้านี้ที่ 211,000 ตำแหน่ง